Γραμμή 2 (Μετρό Αθήνας)

Προϊστορία της γραμμής

Οι προσπάθειες για την επέκταση του δικτύου μετρό τις Αθήνας έγιναν εντατικές τη δεκαετία του 1960, όταν η κυβέρνηση Γεωργίου Παπανδρέου παρήγγειλε στον Αμερικανό μελετητή Γουίλμπουρ Σμιθ το 1962 μια μελέτη για τον ολοκληρωμένο συγκοινωνιακό σχεδιασμό της πρωτεύουσας.  Η δικτατορική κυβέρνηση παρήγγειλε μια δεύτερη μελέτη στον Σμιθ, η οποία προέβλεπε για πρώτη φορά τη δημιουργία μιας γραμμής από το Ελληνικό προς το Περιστέρι μέσω του κέντρου.
Μετά την πτώση της Δικτατορίας, η κυβέρνηση της Νέας Δημοκρατίας υιοθέτησε τα βασικά συμπεράσματα της μελέτης Σμιθ και το 1977 ύστερα από διεθνή διαγωνισμό παρήγγειλε μια προκαταρκτική μελέτη για τον σχεδιασμό ενός δικτύου μετρό από τη γαλλοελληνική κοινοπραξία SOFRETU-SGTE-SOGELERG-ADK. Η μελέτη αυτή αποτέλεσε και τη βάση για τη δημιουργία του δικτύου τη δεκαετία του 2000. Η μελέτη πρότεινε τη δημιουργία δύο νέων γραμμών. Η πρώτη εκτεινόταν από τον Γέρακα μέχρι το Αιγάλεω μέσω του κέντρου και η δεύτερη, διερχόμενη και αυτή από το κέντρο ένωνε τα Σεπόλια με τη Δάφνη. 
Η κυβέρνηση του ΠΑΣΟΚ, η οποία είχε παγώσει το σχέδιο επέκτασης του μετρό κατά την πρώτη θητεία της, επανέφερε τα σχέδια για μετρό το 1985 και το ενέταξε στο νέο Ρυθμιστικό Σχέδιο της Αθήνας που παρουσιάστηκε την ίδια χρονιά. Το σχέδιο περιελάμβανε τις γραμμές που είχε προτείνει η SOFRETU, την γραμμή Α Πειραιάς-Αιγάλεω-Γέρακας και τη γραμμή Β Περιστέρι-Γλυφάδα. Ο ΗΣΑΠ παρέδωσε μελέτες που συμφωνούσαν με αυτές τις γραμμές, οι οποίες μετονομάστηκαν σε 2 και 3, με την υπάρχουσα γραμμή να μετονομάζεται σε 1.

Επέκταση προς Άγιο Δημήτριο

Τον Ιούνιο του 2004, έφθασε λίγο πιο νότια, στον Άγιο Δημήτριο, με τη λειτουργία ενός νέου σταθμού, με το όνομα Άγιος Δημήτριος - Αλέξανδρος Παναγούλης.

Επέκταση προς Ανθούπολη

Η επέκταση προς Ανθούπολη έγινε σε δύο φάσεις. Το πρώτο τμήμα παραδόθηκε τον Αύγουστο του 2004, όταν το βόρειο άκρο της γραμμής επεκτάθηκε δυτικά με έναν σταθμό στο Περιστέρι, με το όνομα Άγιος Αντώνιος.
Το 1997 διερευνήθηκε η προοπτική, η επέκταση από Άγιο Αντώνιο να γίνει αντί για Ανθούπολη, προς Αττικό Νοσοκομείο μέσω των οδών Βασιλέως Αλεξάνδρου και Πελοπίδα.
Τελικά τον Απρίλιο του 2013, επεκτάθηκε η γραμμή από Άγιο Αντώνιο μέσα στο Περιστέρι με δύο ακόμη σταθμούς: Περιστέρι και Ανθούπολη.

Επέκταση προς Ελληνικό

Ο αρχικός σχεδιασμός του έργου της επέκτασης του μετρό της Αθήνας προς το Ελληνικό, προέβλεπε την κατασκευή γέφυρας κατά μήκος της κεντρικής νησίδας της λεωφόρου Βουλιαγμένης, με τους σταθμούς Ηλιούπολη και Άλιμο υπέργειους επί της γέφυρας, τον Αργυρούπολη επίγειο και μόνο τον σταθμό Ελληνικό υπόγειο και με αυτόν τον σχεδιασμό είχε ξεκινήσει η δημοπράτηση του έργου πριν από τις εκλογές του 2004. Ωστόσο, ο σχεδιασμός αυτός άλλαξε το 2005, αφού θεωρήθηκε πως θα δημιουργούνταν σημαντική ηχητική και οπτική όχληση. Αποφασίστηκε οι σταθμοί της νέας επέκτασης να είναι όλοι υπόγειοι και να διαθέτουν δύο εισόδους/εξόδους με αναγνωρίσιμα στέγαστρα επί της λεωφόρου Βουλιαγμένης.
Η επέκταση θα περιελάμβανε 5,5 χιλιόμετρα νέας γραμμής, 4 σταθμούς και αμαξοστάσιο 8 συρμών. Όλοι οι σταθμοί θα διέθεταν 3 επίπεδα: στο πρώτο επίπεδο θα βρισκόταν ο ηλεκτρομηχανολογικός εξοπλισμός και οι κλίμακες· στο δεύτερο επίπεδο το γραφείο του υπευθύνου του σταθμού, τα εκδοτήρια και οι αυτόματοι πωλητές εισιτηρίων και τα επικυρωτικά μηχανήματα· στο τρίτο επίπεδο οι αποβάθρες. Οι αποβάθρες του σταθμών θα ήταν δύο πλευρικές των 110 μέτρων (για 6-δυμους συρμούς), εκ των οποίων η μία για τους συρμούς με κατεύθυνση τον σταθμό Ελληνικό και η άλλη για αυτούς με κατεύθυνση το Ανθούπολη. Δίπλα στους σταθμούς προβλέφθηκε η κατασκευή θέσεων πάρκινγκ.

Κατασκευή

Στις 8 Μαρτίου του 2006 υπογράφτηκε η σύμβαση για την υπόγεια πλέον επέκταση του Μετρό προς το Ελληνικό· το έργο υπολογιζόταν πως θα ήταν έτοιμο το 2009.
Οι εργασίες κατασκευής ξεκίνησαν τον Ιανουάριο του 2007. Την πρώτη χρονιά ξεκίνησαν οι εργασίες κατασκευής της σήραγγας καθώς και των σταθμών Αργυρούπολη, Ηλιούπολη και Ελληνικό, ενώ στον Άλιμο όπου βρέθηκαν αρχαία έγιναν οι απαραίτητες έρευνες. Η κατασκευή όλων των σταθμών ολοκληρώθηκε τελικά το 2010. Η επέκταση είχε ουσιαστικά ολοκληρωθεί κατασκευαστικά το 2010 και η μοναδική εκρεμμότητα που απέμενε ήταν η τοποθέτηση της σηματοδότησης, η οποία καθυστερούσε λόγω της εμπλοκής του προμηθευτή, της Siemens, σε σκάνδαλο δωροδοκιών.

Παράδοση

Στις 15 Μαρτίου 2012 υπογράφτηκε σύμβαση με τη Siemens για την εγκατάσταση του συστήματος σηματοδότησης των συρμών του μετρό στις επεκτάσεις προς Ανθούπολη, Ελληνικό και Αγία Μαρίνα, Τον Ιούνιο του 2013 έγιναν οι τελικές δοκιμές. Ο σταθμός Άγιος Δημήτριος - Αλέξανδρος Παναγούλης έμενε κλειστός τα Σαββατοκύριακα και τις αργίες. Η τελική παράδοση έγινε στις 26 Ιουλίου.

Χάρτης

Στο χάρτη, απεικονίζεται με κόκκινο χρώμα η Γραμμή 2 (Ανθούπολη - Ελληνικό) ως τμήμα του Δικτύου Μετρό της Αθήνας.